Mard (suterot)

Rupa 
Kino wawaf mardyestasik do Juana etorkya is Coyotito pintye koe kirka ke Baja California bumafa gola ke Mexika blir. Nekev copucapa sin tid moron kalaf. Xo tir fudafo kiren « bira is siday va opafa elimuca is yosuca ke klok belcon firviyid », isen anameon wawik va coba ke swava is gesta gifolid. Kino gidankagar : « Batlize musuca tir, batlize idul, batlize kotcoba ». Va jontika danka mu bira is awalt is tael is kabay is yasa gruper. Va pibafa cwa icde mard dere dankagar. Jontika lexuca koe bato bumaxo nanjesino do anameda va takra vecar. Kosmara va mard co tir ervayap ise co tir « sugda ke nuca ke Lorik is lorikeem ». Kino bliker ise pokoler da Coyotito gu bata flexaraja ke xaliom fu frasker. Antaf selaropik ke wida me al djuropeyer kiren ino va dika erba ta dodera dadiyir. Larde batcoba tir zolonapafa, Kino wan bliker, va fala ta fraskera va nazbeye wan djuposeotar. Wan folir ise va birgafa cwa ke mard ubzeson dun dankagar wari va kon co tredur, va tanoy co stapetes ta giwara va epita ke Coyotito. Opelon, coba abiceke zo godjumer edeme va falanya sodanter, batinde korik koe wida trakud.

Voxen fure fala kicer : Kino va afifa tcaza moe ludev ke bira kozwir. Kas co tir fala ok bidga ?... Me, mardap banlize tigir ! « Mardap, kotunaf dum tael. Va afi gralomber aze tukarar aze ton dilgavukafa baponawera dimstakser. Tiyir pwertaf loon dam ato ke lofta. Tiyir an pwertaf mard ». Mard ke kota merotisa klokara, ke kota yokagesa galpera, ke kota kosuxedayana pokolera, batlize tigir. Danka ke rena tunoawer, toz yarter, toz dendawer ise ilamsisker, tir ilamkafa ise xultuckur. Kaskase mancoba en tir ? Ino va warzafe vage fu luster, va Juana koe uja fure kurer, va zelt lusteter isen dace Coyotito va bema nobatar enide « va coba suteyena koe neva miv ravaldatar ». Bat mard titir ravaldaxa va direkeugal, va igeltura, va musuca. Dere titir idulafa dosita, wayot kev akola, rebava kev pobaxa... Kino krodoeson klokar, va ayafa klokarapa betatasa va intafi bali.

Kalion mardap ko kotafa widava zo divgoler. Voxen swava ke mard va pegafa is bogesa is greciafa is rotubgafa zolkaja jontikote dere divmodar. Kino batvieli re tir antafo is ankutafo lente kotcoba. Va rotuca mwarnesa sielon pestaler, poke mona. Ebelte is izga is iluca lolon turusagawed ise mo ino baliewed. Ino loloon tuyatkawer. Juana kan intafa ayikyafa swavapa a diliodafa blira abdi mard batcer. Pestaler da etorkye tise « oviskafe lidam maninde lorikafe va meftava poarson co koaskir, va bira poarson co iper... ». Dere gruper da « meftava co wan titir mezekasa solve ayik empaweter, da krayta somonir edje ayik wizuweter. » Voxe va Kino me lajubuiver enide ino va bat rotapsan mard di jovler kiren sedme ino « bat mard re al zo vanpir intafa gloga numen jovleson ino va gloga co drasur. »

Kino va mard ika kinokon forgafo dro drageno gan dolekik ke widava vol djukudoler, i gan dolekik yontas da bat mard anton tir rilitaca. Jontikdroe ladoleteson ko kelu mallapir. Lanmielon zo lagadjuber ; va int kalrojutuson va ayikye aytar. Azon inafa guema konoleyemba va gadikye az trumon kiewagiyina is tadlesa va inafa antafa zilidusa klita gan megrupenik zo tsaxar. Inafa kirka tisa antafa brava zo firder. Rotapsana lexa va alpoz toz veber, suka ke rotuca toz stir. Ino do etorkya is nazbeye mallanir, divbureson va mard van pokefa widava. Zo onkar, gritenon gan sledasik kuranis va alma is mard. Gol va ino nyaper isen « ambafa aptatca dositar ». Ino va lyumas dank dankagar enide va ayafa takreluca di vider.

Arti konak viel, Kino do eborkik ko wida dimlanir, burdafo is pikseso, solve nazbeye gan tcabanesik al zo aytar. Kino va mard ko bira kalmimar numen « lexa ke mard adre vreparlewer aze oxam vanpir prejarama aze parmon tere stivawer ». Isen larde izva jontikviele zo kareizuyur, pune idjon gu nami ke kottan tigir. Voxen dum guazaf reiz irubas koe takra ke ayik, ant kiewe is rote, ebelte is batake, kuca is rotapsara a bet walef nideks, en tigid... Bata tir izva ke Kino. Vas kunoy korik ristan is volmalyon anzan gu gabentafi bali vektar, i gu dilintafa divlapuwera, parmon, i gu dilintafa kotafa blira.

 Dere rupel 
 John Steinbeck : Amerikaf englavaf suterotik ( 1902-1968 )

|style="vertical-align: top;"|

|}

Mard (suterot)
André (suterot)
André (suterot)
Mard (suterot)
Mard (suterot)